title: Regulamentul de punere în aplicare (UE) 2018/55 al Comisiei din 9 ianuarie 2018 de modificare a Regulamentului de punere în aplicare (UE) 2015/1998 în ceea ce privește adăugarea Republicii Singapore pe lista țărilor terțe recunoscute că aplică standarde de securitate echivalente cu standardele de bază comune din domeniul securității aviației civile (Text cu relevanță pentru SEE. )

text:
               13.1.2018

               RO

               Jurnalul Oficial al Uniunii Europene

               L 10/5

         REGULAMENTUL DE PUNERE ÎN APLICARE (UE) 2018/55 AL COMISIEI
   din 9 ianuarie 2018
   de modificare a Regulamentului de punere în aplicare (UE) 2015/1998 în ceea ce privește adăugarea Republicii Singapore pe lista țărilor terțe recunoscute că aplică standarde de securitate echivalente cu standardele de bază comune din domeniul securității aviației civile
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 300/2008 al Parlamentului European și al Consiliului din 11 martie 2008 privind norme comune în domeniul securității aviației civile și de abrogare a Regulamentului (CE) nr. 2320/2002 (1), în special articolul 4 alineatul (3),
   întrucât:

               (1)

               În anexa la Regulamentul de punere în aplicare (UE) 2015/1998 al Comisiei (2) sunt enumerate țările terțe recunoscute că aplică standarde de securitate echivalente cu standardele de bază comune din domeniul securității aviației civile împotriva actelor de intervenție ilicită care periclitează securitatea aviației civile.

               (2)

               Comisia a verificat, de asemenea, dacă Republica Singapore satisface criteriile de recunoaștere a echivalenței standardelor de securitate ale țărilor terțe prevăzute în partea E din anexa la Regulamentul (CE) nr. 272/2009 al Comisiei (3).

               (3)

               Prin urmare, Regulamentul de punere în aplicare (UE) 2015/1998 ar trebui modificat în consecință.

               (4)

               Ar trebui prevăzut un termen adecvat, înainte de aplicarea prezentului regulament, având în vedere faptul că ar putea fi necesare modificări ale operațiunilor sau ale infrastructurii aeroporturilor, sau ale ambelor.

               (5)

               Măsurile prevăzute în prezentul regulament sunt conforme cu avizul Comitetului pentru securitatea aviației civile,

         ADOPTĂ PREZENTUL REGULAMENT:
   Articolul 1
   Anexa la Regulamentul de punere în aplicare (UE) 2015/1998 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 6 februarie 2018.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 9 ianuarie 2018.

            Pentru Comisie,

            Pentru Președinte,

         Violeta BULC

            Membru al Comisiei

      (1)  JO L 97, 9.4.2008, p. 72.

      (2)  JO L 299, 14.11.2015, p. 1.

      (3)  Regulamentul (CE) nr. 272/2009 al Comisiei din 2 aprilie 2009 de completare a standardelor de bază comune în domeniul securității aviației civile prevăzute în anexa la Regulamentul (CE) nr. 300/2008 al Parlamentului European și al Consiliului (JO L 91, 3.4.2009, p. 7).

      ANEXĂ
      Anexa la Regulamentul de punere în aplicare (UE) 2015/1998 se modifică după cum urmează:

                  1.

                  la capitolul 3, apendicele 3-B se înlocuiește cu următorul text:

                     „APENDICELE 3-B

                  SECURITATEA AERONAVELOR

                     ȚĂRI TERȚE, PRECUM ȘI ALTE ȚĂRI ȘI TERITORII CĂRORA, ÎN CONFORMITATE CU ARTICOLUL 355 DIN TRATATUL PRIVIND FUNCȚIONAREA UNIUNII EUROPENE, NU LI SE APLICĂ PARTEA TREI TITLUL VI DIN TRATATUL RESPECTIV ȘI CARE SUNT RECUNOSCUTE CĂ APLICĂ STANDARDE DE SECURITATE ECHIVALENTE CU STANDARDELE DE BAZĂ COMUNE DIN DOMENIUL SECURITĂȚII AVIAȚIEI CIVILE

                  În ceea ce privește securitatea aeronavelor, următoarele țări terțe, precum și alte țări și teritorii cărora, în conformitate cu articolul 355 din Tratatul privind funcționarea Uniunii Europene, nu li se aplică partea trei titlul VI din tratatul respectiv, sunt recunoscute că aplică standarde de securitate echivalente cu standardele de bază comune din domeniul securității aviației civile:

                                 Canada

                                 Insulele Feroe, în ceea ce privește aeroportul Vagar

                                 Groenlanda, în ceea ce privește aeroportul Kangerlussuaq

                                 Guernesey

                                 Insula Man

                                 Jersey

                                 Muntenegru

                                 Republica Singapore, în ceea ce privește aeroportul Changi

                                 Statele Unite ale Americii

                        Comisia notifică imediat autoritățile competente ale statelor membre, în cazul în care deține informații conform cărora standardele de securitate aplicate de țara terță sau de o altă țară sau teritoriu în cauză, cu impact semnificativ asupra nivelurilor generale de securitate a aviației în Uniune, nu mai sunt echivalente cu standardele de bază comune ale Uniunii.
                  Autoritățile competente ale statelor membre sunt notificate fără întârziere atunci când Comisia deține informații cu privire la acțiuni, inclusiv măsuri compensatorii, care confirmă restabilirea echivalenței standardelor de securitate relevante aplicate de țara terță sau de altă țară sau teritoriu în cauză.”;

                  2.

                  la capitolul 4, apendicele 4-B se înlocuiește cu următorul text:

                     „APENDICELE 4-B

                  PASAGERI ȘI BAGAJE DE MÂNĂ

                     ȚĂRI TERȚE, PRECUM ȘI ALTE ȚĂRI ȘI TERITORII CĂRORA, ÎN CONFORMITATE CU ARTICOLUL 355 DIN TRATATUL PRIVIND FUNCȚIONAREA UNIUNII EUROPENE, NU LI SE APLICĂ PARTEA TREI TITLUL VI DIN TRATATUL RESPECTIV ȘI CARE SUNT RECUNOSCUTE CĂ APLICĂ STANDARDE DE SECURITATE ECHIVALENTE CU STANDARDELE DE BAZĂ COMUNE DIN DOMENIUL SECURITĂȚII AVIAȚIEI CIVILE

                  În ceea ce privește pasagerii și bagajele de mână, următoarele țări terțe, precum și alte țări și teritorii cărora, în conformitate cu articolul 355 din Tratatul privind funcționarea Uniunii Europene, nu li se aplică partea trei titlul VI din tratatul respectiv, sunt recunoscute că aplică standarde de securitate echivalente cu standardele de bază comune din domeniul securității aviației civile:

                                 Canada

                                 Insulele Feroe, în ceea ce privește aeroportul Vagar

                                 Groenlanda, în ceea ce privește aeroportul Kangerlussuaq

                                 Guernesey

                                 Insula Man

                                 Jersey

                                 Muntenegru

                                 Republica Singapore, în ceea ce privește aeroportul Changi

                                 Statele Unite ale Americii

                        Comisia informează fără întârziere autoritățile competente din statele membre în cazul în care deține informații conform cărora standardele de securitate aplicate de țara terță sau de o altă țară sau teritoriu în cauză, cu impact semnificativ asupra nivelurilor generale de securitate a aviației în Uniune, nu mai sunt echivalente cu standardele de bază comune ale Uniunii.
                  Autoritățile competente ale statelor membre sunt notificate fără întârziere atunci când Comisia deține informații cu privire la acțiuni, inclusiv măsuri compensatorii, care confirmă restabilirea echivalenței standardelor de securitate relevante aplicate de țara terță sau de altă țară sau teritoriu în cauză.”;

                  3.

                  la capitolul 5, apendicele 5-A se înlocuiește cu următorul text:

                     „APENDICELE 5-A

                  BAGAJELE DE CALĂ

                     ȚĂRI TERȚE, PRECUM ȘI ALTE ȚĂRI ȘI TERITORII CĂRORA, ÎN CONFORMITATE CU ARTICOLUL 355 DIN TRATATUL PRIVIND FUNCȚIONAREA UNIUNII EUROPENE, NU LI SE APLICĂ PARTEA TREI TITLUL VI DIN TRATATUL RESPECTIV ȘI CARE SUNT RECUNOSCUTE CĂ APLICĂ STANDARDE DE SECURITATE ECHIVALENTE CU STANDARDELE DE BAZĂ COMUNE DIN DOMENIUL SECURITĂȚII AVIAȚIEI CIVILE

                  În ceea ce privește securitatea aeronavelor, următoarele țări terțe, precum și alte țări și teritorii cărora, în conformitate cu articolul 355 din Tratatul privind funcționarea Uniunii Europene, nu li se aplică partea trei titlul VI din tratatul respectiv, sunt recunoscute că aplică standarde de securitate echivalente cu standardele de bază comune din domeniul securității aviației civile:

                                 Canada

                                 Insulele Feroe, în ceea ce privește aeroportul Vagar

                                 Groenlanda, în ceea ce privește aeroportul Kangerlussuaq

                                 Guernesey

                                 Insula Man

                                 Jersey

                                 Muntenegru

                                 Republica Singapore, în ceea ce privește aeroportul Changi

                                 Statele Unite ale Americii

                        Comisia informează fără întârziere autoritățile competente din statele membre în cazul în care deține informații conform cărora standardele de securitate aplicate de țara terță sau de o altă țară sau teritoriu în cauză, cu impact semnificativ asupra nivelurilor generale de securitate a aviației în Uniune, nu mai sunt echivalente cu standardele de bază comune ale Uniunii.
                  Autoritățile competente ale statelor membre sunt notificate fără întârziere atunci când Comisia deține informații cu privire la acțiuni, inclusiv măsuri compensatorii, care confirmă restabilirea echivalenței standardelor de securitate relevante aplicate de țara terță sau de altă țară sau teritoriu în cauză.”


title: Regulamentul de punere în aplicare (UE) 2018/56 al Comisiei din 12 ianuarie 2018 de modificare a Regulamentului de punere în aplicare (UE) nr. 908/2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea conturilor, normele referitoare la controale, valorile mobiliare și transparența

text:
                  13.1.2018

                  RO

                  Jurnalul Oficial al Uniunii Europene

                  L 10/9

            REGULAMENTUL DE PUNERE ÎN APLICARE (UE) 2018/56 AL COMISIEI
      din 12 ianuarie 2018
      de modificare a Regulamentului de punere în aplicare (UE) nr. 908/2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea conturilor, normele referitoare la controale, valorile mobiliare și transparența
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (1), în special articolul 9 alineatul (2), articolul 36 alineatul (6), articolul 53 alineatul (1), articolul 57 alineatul (2), articolul 104 și articolul 114,
      întrucât:

                  (1)

                  în conformitate cu articolul 7 alineatul (3) din Regulamentul de punere în aplicare (UE) nr. 908/2014 al Comisiei (2), organismul de certificare poate utiliza o metodă de eșantionare integrată atunci când efectuează testarea de fond a cheltuielilor. În urma experienței dobândite în aplicarea articolului respectiv în primii doi ani, este oportun să se clarifice ce anume se înțelege printr-o abordare de eșantionare integrată atunci când se urmăresc diferitele obiective de audit, astfel cum se menționează la articolul 9 din Regulamentul (UE) nr. 1306/2013.

                  (2)

                  Articolul 41 din Regulamentul (UE) nr. 1303/2013 al Parlamentului European și al Consiliului (3) stabilește limita pentru fiecare declarație de cheltuieli a agențiilor de plăți care conține cereri de plată aferente instrumentelor financiare la nivelul maxim de 25 % din suma totală a contribuțiilor din program angajate pentru instrumentul financiar. Articolul 22 alineatul (1) litera (a) din Regulamentul de punere în aplicare (UE) nr. 908/2014 prevede că în declarația trimestrială trebuie să se precizeze suma cheltuielilor publice eligibile plătite efectiv de către agenția de plăți în fiecare trimestru, în conformitate cu alineatul (2) din articolul menționat. Sumele plătite de agenția de plăți în cadrul instrumentelor financiare ar trebui să fie declarate Comisiei cu respectarea limitei de 25 % și cu condiția ca etapa de punere în aplicare corespunzătoare să fi fost încheiată. Prima declarație adresată Comisiei în limita de 25 % este inițiată de semnarea acordului de finanțare și de plata ulterioară către instrumentul financiar. Tranșele ulterioare urmează să fie declarate Comisiei la atingerea ratei corespunzătoare a plăților, în conformitate cu articolul 41 din Regulamentul (UE) nr. 1303/2013. În cazul Fondului european agricol pentru dezvoltare rurală (denumit în continuare „FEADR”), acest lucru înseamnă că agenția de plăți poate declara numai 25 % din contribuția totală planificată per trimestru. Prin urmare, se pare că normele stabilite la articolul 22 alineatele (1) și (2) din Regulamentul de punere în aplicare (UE) nr. 908/2014 nu sunt adecvate pentru modul în care trebuie să fie gestionate instrumentele financiare de către statele membre și Comisie în conformitate cu Regulamentul (UE) nr. 1303/2013 și este necesar să fie modificate în consecință.

                  (3)

                  Pentru a reduce sarcina administrativă a statelor membre la recuperarea sumelor datorate, experiența arată că ar trebui să se stabilească un prag pentru nerecuperarea dobânzii.

                  (4)

                  Articolul 30 alineatul (2) din Regulamentul de punere în aplicare (UE) nr. 908/2014 prevede că documentele și informațiile contabile utilizate în scopul verificării conturilor trebuie transmise Comisiei atât în format tipărit, cât și în format electronic. În scopul de a reduce sarcina administrativă pentru statele membre și Comisie, a raționaliza analiza documentelor și a atenua riscul de neconcordanță a datelor utilizate, statele membre ar trebui să aibă obligația de a prezenta numai documentele electronice, cu utilizarea semnăturii electronice. Cerința respectivă ar trebui să se reflecte și în textul declarației de gestiune prevăzute în anexa I la regulamentul de punere în aplicare menționat. Pentru a evita orice întârzieri în transmiterea documentelor în cazul unor dificultăți de natură tehnică legate de punerea în aplicare a semnăturii electronice, ar trebui să fie posibil ca, în primul an de aplicare a noii cerințe, să existe posibilitatea de a depune documente semnate transmise în format electronic.

                  (5)

                  În conformitate cu articolul 31 alineatul (1) din Regulamentul de punere în aplicare (UE) nr. 908/2014, forma și conținutul informațiilor contabile menționate la articolul 30 alineatul (1) litera (c) din respectivul regulament de punere în aplicare, precum și modul în care trebuie transmise Comisiei informațiile respective sunt cele prevăzute în conformitate cu Regulamentul de punere în aplicare (UE) 2017/1758 al Comisiei (4). Experiența arată că este necesar ca forma și conținutul informațiilor contabile să fie modificate în fiecare an, cu sarcina administrativă și riscul de întârzieri aferente. Din motive de simplificare și pentru a permite stabilirea în timp util a specificațiilor tehnice aferente, este necesar, prin urmare, să se permită ca, începând cu exercițiul financiar 2019, modelele și specificațiile tehnice conexe pentru informațiile contabile să fie puse la dispoziție și actualizate de Comisie, după informarea Comitetului pentru fondurile agricole înainte de începutul fiecărui an financiar. Este, de asemenea, oportun să se stabilească cerințele generale pentru aceste specificații tehnice.

                  (6)

                  Articolul 34 alineatul (2) din Regulamentul de punere în aplicare (UE) nr. 908/2014 prevede că, în cazul în care Comisia consideră că cheltuielile nu au fost efectuate în conformitate cu normele Uniunii, aceasta comunică constatările sale statului membru în cauză, iar comunicarea respectivă trebuie să programeze o reuniune bilaterală în termen de patru luni de la expirarea termenului acordat pentru un răspuns din partea statului membru. În această perioadă sunt necesare anumite etape administrative, cum ar fi traducerea răspunsului din partea statului membru, analiza Comisiei cu privire la elementele prezentate de statul membru, pregătirea invitației la reuniunea bilaterală în limba națională a statului membru și pregătirea reuniunii. Experiența din ultimii doi ani arată că termenul de patru luni este, în majoritatea cazurilor, insuficient pentru a organiza reuniuni eficiente. Pentru a permite o mai bună pregătire a reuniunii bilaterale, termenul în care ar trebui să aibă loc o reuniune ar trebui să fie prelungit la cinci luni. Această prelungire se va aplica numai anchetelor în cazul cărora comunicarea în conformitate cu articolul 34 alineatul (2) nu a fost încă trimisă la momentul intrării în vigoare a prezentului regulament pentru a evita orice întrerupere a anchetelor în curs.

                  (7)

                  Articolul 34 alineatul (3) al treilea paragraf din Regulamentul de punere în aplicare (UE) nr. 908/2014 impune Comisiei să comunice statului membru concluziile la care a ajuns în termen de șase luni de la trimiterea procesului-verbal al reuniunii bilaterale. Termenul este precizat numai în relație cu procesul-verbal al reuniunii bilaterale, ceea ce înseamnă că a avut loc o reuniune bilaterală. Respectivul regulament de punere în aplicare nu definește în mod explicit un termen pentru transmiterea comunicării în cazul în care un stat membru a considerat că nu este necesară o reuniune bilaterală. Dispoziția respectivă ar trebui, prin urmare, clarificată în acest sens și ar trebui stabilit un punct de pornire pentru termenul de șase luni atunci când nu a fost necesară o reuniune bilaterală.

                  (8)

                  Articolul 34 alineatul (9) din Regulamentul de punere în aplicare (UE) nr. 908/2014 prevede că, în cazuri justificate, perioada menționată la alineatele (3), (4) și (5) de la articolul respectiv poate fi prelungită. Articolul 34 alineatul (2) din regulamentul de punere în aplicare menționat prevede o perioadă în care urmează să aibă loc reuniunea bilaterală și se poate întâmpla ca, în cazuri justificate corespunzător, să fie necesar să se prelungească perioada respectivă. Așadar, articolul 34 alineatul (9) din regulamentul de punere în aplicare menționat ar trebui modificat în consecință.

                  (9)

                  În temeiul articolului 111 alineatul (1) din Regulamentul (UE) nr. 1306/2013, statele membre trebuie să publice informații privind beneficiarii Fondului european de garantare agricolă (FEGA) și FEADR, inclusiv, printre altele, cuantumul plății primite pentru fiecare măsură finanțată din fondurile respective pe durata exercițiului financiar vizat, precum și natura și descrierea fiecărei măsuri. Articolul 57 din Regulamentul de punere în aplicare (UE) nr. 908/2014 precizează detaliile care trebuie publicate în legătură cu măsurile respective și face trimitere la anexa XIII la regulament menționat, care cuprinde o listă a măsurilor vizate.

                  (10)

                  Anexa XIII la Regulamentul de punere în aplicare (UE) nr. 908/2014 ar trebui să fie modificată pentru a lua în considerare faptul că ar trebui să fie incluse printre măsurile enumerate în respectiva anexă și măsurile excepționale necesare pentru a aborda situația de pe piață în conformitate cu articolul 220 alineatul (1) și cu articolul 221 alineatele (1) și (2) din Regulamentul (UE) nr. 1308/2013 al Parlamentului European și al Consiliului (5). Măsurile excepționale respective sunt considerate măsuri de sprijinire a piețelor agricole în conformitate cu articolul 4 alineatul (1) litera (a) din Regulamentul (UE) nr. 1306/2013. Prin urmare, este necesar să se modifice punctul 10 din anexa XIII la Regulamentul de punere în aplicare (UE) nr. 908/2014. În plus, ajutorul pentru sectorul viermilor de mătase menționat la punctul 3 în lista din anexa respectivă nu mai este aplicabil, având în vedere faptul că articolul 111 din Regulamentul (CE) nr. 1234/2007 al Consiliului (6) a fost abrogat prin Regulamentul (UE) nr. 1308/2013 cu efect de la 1 ianuarie 2014 și că toate angajamentele financiare și plățile către beneficiari au luat sfârșit. Trimiterea la ajutoarele pentru sectorul viermilor de mătase ar trebui, așadar, eliminată din lista respectivă.

                  (11)

                  Prin urmare, Regulamentul de punere în aplicare (UE) nr. 908/2014 ar trebui modificat în consecință.

                  (12)

                  Măsurile prevăzute de prezentul regulament sunt conforme cu avizul Comitetului pentru fondurile agricole,

            ADOPTĂ PREZENTUL REGULAMENT:
      Articolul 1
      Regulamentul de punere în aplicare (UE) nr. 908/2014 se modifică după cum urmează:

                  1.

                  La articolul 7 alineatul (3), a patra teză se înlocuiește cu următorul text:
                  „În ceea ce privește testarea de fond, inclusiv metodele de eșantionare, organismele de certificare pot aplica testarea cu dublă utilizare între obiectivele de audit.”

                  2.

                  La articolul 22 alineatul (2) se adaugă al treilea paragraf, după cum urmează:
                  „În ceea ce privește instrumentele financiare instituite în conformitate cu articolul 38 alineatul (1) litera (b) din Regulamentul (UE) nr. 1303/2013, cheltuielile se declară pentru perioadele de referință menționate la primul paragraf atunci când sunt îndeplinite condițiile pentru fiecare cerere ulterioară de plată intermediară, astfel cum este prevăzut la articolul 41 alineatul (1) din regulamentul menționat.”

                  3.

                  La articolul 27 alineatul (1) se adaugă următoarea teză:
                  „Statele membre pot decide să nu recupereze dobânda atunci când cuantumul dobânzii nu depășește 5 EUR.”

                  4.

                  La articolul 30, alineatul (2) se înlocuiește cu următorul text:
                  „(2)   Documentele și informațiile contabile menționate la alineatul (1) trebuie trimise Comisiei până cel târziu la data de 15 februarie a anului care urmează încheierii exercițiului financiar la care se referă. Documentele menționate la literele (a), (b) și (d) din alineatul menționat se trimit electronic, în conformitate cu formatul și în condițiile definite de Comisie în temeiul articolului 24.
                  Documentele respective poartă o semnătură electronică obligatorie în sensul Regulamentului (UE) nr. 910/2014 al Parlamentului European și al Consiliului (*1). Pentru documentele aferente exercițiului financiar 2017, Comisia poate accepta documente semnate transmise în format electronic.

                     (*1)  Regulamentul (UE) nr. 910/2014 al Parlamentului European și al Consiliului din 23 iulie 2014 privind identificarea electronică și serviciile de încredere pentru tranzacțiile electronice pe piața internă și de abrogare a Directivei 1999/93/CE (JO L 257, 28.8.2014, p. 73).”"

                  5.

                  La articolul 31, alineatul (1) se înlocuiește cu următorul text:
                  „(1)   Forma și conținutul informațiilor contabile menționate la articolul 30 alineatul (1) litera (c) trebuie să fie puse de Comisie la dispoziția statelor membre sub forma unor modele prin intermediul sistemelor de informații.
                  Modelele și specificațiile tehnice conexe pentru informațiile contabile sunt puse la dispoziție și se actualizează de către Comisie, după informarea Comitetului pentru fondurile agricole, înainte de începerea fiecărui exercițiu financiar.
                  Specificațiile tehnice includ:

                              (a)

                              cerințele privind datele anuale pentru informațiile contabile individuale (tabelul X);

                              (b)

                              specificațiile pentru transferul fișierelor electronice referitoare la cheltuielile FEGA și FEADR;

                              (c)

                              descrierile câmpurilor de date (aide-memoire);

                              (d)

                              structura codurile bugetare FEADR.”

                  6.

                  Articolul 34 se modifică după cum urmează:

                              (a)

                              la alineatul (2), primul paragraf se înlocuiește cu următorul text:
                              „Atunci când consideră, în urma oricărei anchete, că cheltuielile nu au fost efectuate în conformitate cu normele Uniunii, Comisia comunică propriile constatări statului membru în cauză, specificând acțiunile corective necesare pentru a se asigura respectarea în viitor a normelor respective și indicând nivelul provizoriu al corecției financiare despre care consideră, în acea etapă a procedurii, că ar corespunde constatărilor sale. De asemenea, comunicarea respectivă trebuie să programeze o reuniune bilaterală în termen de cinci luni de la expirarea termenului acordat pentru un răspuns din partea statului membru. Comunicarea face trimitere la prezentul articol.”;

                              (b)

                              la alineatul (3), se adaugă paragraful al patrulea cu următorul text:
                              „În cazul în care un stat membru notifică Comisiei faptul că nu este necesară o reuniune bilaterală, perioada de șase luni începe de la data primirii notificării de către Comisie.”;

                              (c)

                              alineatul (9) se înlocuiește cu următorul text:
                              „(9)   În cazuri justificate în mod corespunzător care trebuie notificate statului membru în cauză, Comisia poate prelungi perioadele prevăzute la alineatele (2)-(5).”

                  7.

                  Anexa I se înlocuiește cu textul anexei la prezentul regulament;

                  8.

                  Anexa XIII se modifică după cum urmează:

                              (a)

                              punctul 3 se elimină;

                              (b)

                              punctul 10 se înlocuiește cu următorul text:

                                          „10.

                                          Măsurile acordate în temeiul articolului 219 alineatul (1), al articolului 220 alineatul (1) și al articolului 221 alineatele (1) și (2) din Regulamentul (UE) nr. 1308/2013 ca măsuri de sprijinire a piețelor agricole în conformitate cu articolul 4 alineatul (1) litera (a) din Regulamentul (UE) nr. 1306/2013.”

            Articolul 2
      Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.

         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 12 ianuarie 2018.

               Pentru Comisie

               Președintele

            Jean-Claude JUNCKER

         (1)  JO L 347, 20.12.2013, p. 549.

         (2)  Regulamentul de punere în aplicare (UE) nr. 908/2014 al Comisiei din 6 august 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea conturilor, normele referitoare la controale, valorile mobiliare și transparența (JO L 255, 28.8.2014, p. 59).

         (3)  Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, p. 320).

         (4)  Regulamentul de punere în aplicare (UE) 2017/1758 al Comisiei din 27 septembrie 2017 de stabilire a formei și a conținutului informațiilor contabile care trebuie transmise Comisiei în scopul verificării conturilor FEGA și FEADR, precum și în scopuri de monitorizare și prognoză (JO L 250, 28.9.2017, p. 1).

         (5)  Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO L 347, 20.12.2013, p. 671).

         (6)  Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) (JO L 299, 16.11.2007, p. 1).

         ANEXĂ
         „
               ANEXA I

                  DECLARAȚIE DE GESTIUNE

               (Articolul 3)
               Subsemnatul, …, director al agenției de plăți …, prezint conturile agenției de plată menționate pentru exercițiul financiar 16 octombrie xx-15 octombrie xx+1.
               Declar, pe propria răspundere și pe baza informațiilor de care dispun, inclusiv, printre altele, pe baza rezultatelor activității serviciului de audit intern, că:

                           —

                           din câte cunosc, conturile prezentate și transmise în format electronic constituie o situație veridică, completă și exactă a cheltuielilor și a încasărilor pentru exercițiul financiar menționat mai sus. În special, toate creanțele, aconturile, garanțiile și stocurile de care am cunoștință au fost înregistrate în evidența contabilă, iar toate încasările în legătură cu FEGA și FEADR au fost creditate în mod corect fondurilor corespunzătoare;

                           —

                           am înființat un sistem care oferă o asigurare rezonabilă în ceea ce privește legalitatea și regularitatea tranzacțiilor subiacente, inclusiv privind faptul că eligibilitatea cererilor și, în cazul dezvoltării rurale, procedura de acordare a ajutoarelor sunt gestionate, controlate și documentate în conformitate cu normele Uniunii;

                     Cheltuielile înscrise în evidența contabilă au fost utilizate în scopul preconizat, astfel cum este definit în Regulamentul (UE) nr. 1306/2013.
               În plus, confirm că există măsuri antifraudă eficace și proporționate, în temeiul articolului 58 din Regulamentul (UE) nr. 1306/2013, care țin seama de riscurile identificate.
               Totuși, asigurarea menționată face obiectul următoarelor rezerve:
               În sfârșit, confirm că nu am cunoștință de vreo informație necomunicată, susceptibilă să prejudicieze interesele financiare ale Uniunii.
               Semnătura
            ”


title: Regulamentul de punere în aplicare (UE) 2018/68 al Comisiei din 8 ianuarie 2018 de înregistrare a unei denumiri în Registrul denumirilor de origine protejate și al indicațiilor geografice protejate [„Carne de Salamanca” (IGP)]

text:
                  17.1.2018

                  RO

                  Jurnalul Oficial al Uniunii Europene

                  L 12/16

            REGULAMENTUL DE PUNERE ÎN APLICARE (UE) 2018/68 AL COMISIEI
      din 8 ianuarie 2018
      de înregistrare a unei denumiri în Registrul denumirilor de origine protejate și al indicațiilor geografice protejate [„Carne de Salamanca” (IGP)]
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
      întrucât:

                  (1)

                  În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Carne de Salamanca”, depusă de Spania, a fost publicată în Jurnalul Oficial al Uniunii Europene
                      (2).

                  (2)

                  Comisia nu a primit nicio declarație de opoziție în conformitate cu articolul 51 din Regulamentul (UE) nr. 1151/2012, însă serviciile Comisiei au fost informate de către autoritățile germane că tipurile de carne, așa cum sunt definite în documentul unic, necesită clarificări suplimentare cu privire la clasificarea bovinelor. Ca urmare a solicitării serviciilor Comisiei, autoritățile spaniole au modificat punctul 3.2 din documentul unic, sporind nivelul de precizie al descrierii produsului în ceea ce privește tipurile de carne.

                  (3)

                  Întrucât această modificare are un caracter formal, nu este necesară efectuarea unei noi publicări a cererii de înregistrare în sensul articolului 50 alineatul (2) litera (a) din Regulamentul (UE) nr. 1151/2012, dar rezultă că documentul unic modificat trebuie publicat în scopuri informative.

                  (4)

                  Prin urmare, denumirea „Carne de Salamanca” trebuie înregistrată,

            ADOPTĂ PREZENTUL REGULAMENT:
      Articolul 1
      Se înregistrează denumirea „Carne de Salamanca” (IGP).
      Denumirea menționată la primul paragraf identifică un produs din Clasa 1.1. Carne (și organe comestibile) proaspete din anexa XI la Regulamentul de punere în aplicare (UE) nr. 668/2014 al Comisiei (3).
      Articolul 2
      Documentul unic modificat este publicat pentru informare în anexa la prezentul regulament.
      Articolul 3
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 8 ianuarie 2018.

               Pentru Comisie,

               Pentru Președinte,

            Phil HOGAN

               Membru al Comisiei

         (1)  JO L 343, 14.12.2012, p. 1.

         (2)  JO C 435, 24.12.2015, p. 12.

         (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).

         ANEXĂ

            DOCUMENT UNIC

         Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (*1)

            „CARNE DE SALAMANCA”

         NR. CE: ES-PGI-0005-01174 – 8.11.2013

            DOP ()

            IGP (X)

         1.   DENUMIREA
         „Carne de Salamanca”
         2.   STATUL MEMBRU SAU ȚARA TERȚĂ
         Spania
         3.   DESCRIEREA PRODUSULUI AGRICOL SAU ALIMENTAR
         3.1.   Tipul de produs

         Clasa 1.1. Carne și organe comestibile proaspete
         3.2.   Descrierea produsului căruia i se aplică denumirea de la punctul 1

         Șeptelul de bovine care poate furniza carnea protejată de această indicație geografică protejată este constituit din animale obținute fie în linie pură din femelele reproducătoare din rasa Morucha, fie prin încrucișarea femelelor reproducătoare din rasa Morucha cu tauri din rasele Charolais și Limousin, înțărcați la vârsta de minimum cinci luni și crescuți folosind tehnicile și practicile de utilizare a resurselor naturale în regim extensiv.
         În funcție de vârsta animalelor înainte de sacrificare, se disting următoarele tipuri:

                     —

                     vițel: animal destinat sacrificării, cu vârsta cuprinsă între 8 luni și mai puțin de 12 luni, categoria Z;

                     —

                     bovină tânără destinată sacrificării („añojo”): animal destinat sacrificării, cu vârsta cuprinsă între 12 luni și cel mult 24 de luni, categoriile A și E;

                     —

                     tăuraș sau junincă: animal destinat sacrificării, cu vârsta de peste 24 de luni și de până la 48 de luni, categoriile B și E.

               Perioada minimă de maturare a cărnii, începând din ziua sacrificării, este de două zile pentru carnea de vițel, de patru zile pentru carnea de bovină tânără destinată sacrificării și de șase zile pentru carnea de tăuraș sau de junincă.
         Conformația carcaselor este cuprinsă în clasele U, R și O.
         Greutatea minimă a carcasei diferă în funcție de categoria animalelor:

                     —

                     140 kg pentru vițel;

                     —

                     200 kg pentru bovină tânără destinată sacrificării;

                     —

                     280 kg pentru tăuraș sau junincă.

               Gradul de acoperire cu grăsime în exteriorul carcasei și în interiorul cutiei toracice trebuie să fie în toate cazurile 2, respectiv „ușoară acoperire”.
         La 24 de ore de la sacrificare, pH-ul cărnii, măsurat la nivelul mușchiului dorsal lung al carcasei, trebuie să fie de maximum 6.
         După sacrificare și fasonare, caracteristicile cărnii proaspete protejate de IGP sunt următoarele:

                     —

                     vițel: carnea are o culoare variabilă, care cuprinde toată gama între roz și roșu deschis, cu suprafață lucioasă, grăsime de culoare albă și consistență fermă la atingere;

                     —

                     bovină tânără destinată sacrificării („añojo”): carnea are o culoare între roșu deschis și roșu cireașă, cu suprafață lucioasă, grăsime de culoare variabilă de la alb la gălbui deschis și consistență fermă la atingere;

                     —

                     tăuraș sau junincă: carnea are o culoare intensă, între roșu cireașă și roșu purpuriu, cu suprafață lucioasă, grăsime de culoare gălbuie sau crem și consistență fermă la atingere.

               3.3.   Materii prime (numai pentru produsele prelucrate)

         —
         3.4.   Hrană pentru animale (numai pentru produsele de origine animală)

         Dat fiind că mamele nu sunt ținute în grajduri, hrana acestora se bazează, de-a lungul întregului an, pe utilizarea pășunilor și a miriștilor de pe dehesa (tip de pășune cu stejari de stâncă), la care se adaugă suplimente de fân și de paie de pe propria exploatație, atunci când resursele naturale se răresc.
         Primăvara, ele se hrănesc cu iarba bogată de pe pășuni, din care o parte este strânsă și depozitată. Vara, animalele fie se mută în vecinătatea diverselor râuri și pârâiașe care străbat exploatațiile, fie pasc pe miriștile care rămân după adunarea furajelor sau a recoltelor.
         Odată cu venirea toamnei și cu reînverzirea pășunilor, animalele reîncep să pască pe pășuni și, în funcție de abundența acestora, alimentația lor este completată de iarba sau de fânul strânse primăvara.
         La sfârșit de an, când pășunile sunt aproape epuizate, apare ghinda, o resursă importantă pentru aceste animale, însă insuficientă, hrana lor fiind suplimentată cu iarba de pe pășuni depozitată primăvara sau cu furajele și paiele strânse de pe propria exploatație.
         Vițeii rămân pe câmp cu mamele lor între cinci și șapte luni, timp în care sunt alăptați natural, și încep de timpuriu să își suplimenteze dieta bazată pe lapte cu hrana pe care o împart cu mamele lor la păscut. Când sunt înțărcați, vițeii sunt supuși unui proces de îngrășare cu fân, furaje etc., provenind chiar de pe exploatație, și cu hrană naturală pentru animale pe bază de cereale, până la sacrificare.
         În perioadele de penurie alimentară cauzate de condițiile climatice nefavorabile și în faza de îngrășare, se pot administra rații de întreținere de tipul furajelor și al fânului provenind exclusiv din aria geografică respectivă și hrană pentru animale de origine vegetală, în compoziția căreia predomină cerealele (cel puțin 60 % din compoziția cantitativă), nedepășind 50 % din materia uscată dintr-un an. Utilizarea de produse care ar putea afecta ritmul natural de creștere și de dezvoltare al animalelor este explicit interzisă.
         3.5.   Etape specifice ale producției care trebuie să se desfășoare în aria geografică delimitată

         Nașterea, creșterea și îngrășarea animalelor protejate, până în momentul sacrificării, trebuie să se desfășoare în aria geografică delimitată.
         3.6.   Norme specifice privind felierea, răzuirea, ambalarea etc.

         Produsul se poate prezenta sub formă de porțiuni, file, bucăți sau tocat, atât timp cât aceste operațiuni sunt realizate de operatori care se supun unui control privind utilizarea corectă a denumirii protejate.
         3.7.   Norme specifice privind etichetarea

         Carcasele se marchează la abator, prin metode permanente sau pe suport nereutilizabil, pe partea internă a celor două jumătăți ale carcasei și în așa fel încât cele patru sferturi ale carcasei să poată fi perfect identificate după separare.
         Bucățile de carne care face obiectul IGP, precum și ambalajele care conțin porțiuni, fileuri, bucăți sau carne tocată, trebuie să fie prevăzute înainte de expediere cu o etichetă numerotată, care să conțină cel puțin mențiunile „Indicación Geográfica Protegida” și „Carne de Salamanca”.
         Atunci când produsul este obținut exclusiv de la animale din rasa Morucha, se poate adăuga și mențiunea „Raza Morucha”.
         4.   DELIMITAREA CONCISĂ A ARIEI GEOGRAFICE
         Provincia Salamanca.
         5.   LEGĂTURA CU ARIA GEOGRAFICĂ
         5.1.   Specificitatea ariei geografice

         Creșterea și producerea șeptelului de bovine adecvat pentru producția de „Carne de Salamanca” sunt strâns legate de un mediu geografic specific, și anume dehesa, cu o mare valoare ecologică și caracterizat de prezența stejarilor de stâncă.
         Climatul continental, cu ierni lungi și friguroase, caracterizate de o perioadă lungă de înghețuri, și cu veri uscate și călduroase și cu mari variații termice, la care se adaugă ploile sezoniere din timpul toamnei și al iernii, transformă dehesa într-un ansamblu natural bogat în specii, printre care se regăsesc stejari de stâncă și coriacee, precum și subarboret. Pe pășunile dehesei crește maquis-ul de tip mediteraneean, asociat cu stejarii de stâncă, stejarii de plută, stejarii pedunculați, stejarii portughezi (Quercus faginea), precum și alte specii de arbuști, mai ales trandafirul de stâncă, retama, cistacee și grozamă. Se găsesc, de asemenea, specii anuale de graminee și de leguminoase. Toată această vegetație a dehesei reprezintă cele mai importante resurse naturale pentru hrana șeptelului de bovine.
         Sistemul de producție în acest mediu se caracterizează prin modul în care crescătorii perpetuează practicile tradiționale, bazate pe adaptarea șeptelului de bovine la resursele dehesei, fără ca animalele să fie ținute în grajd în nicio perioadă a anului. Animalele nu au nevoie de niciun fel de adăpost specific, dat fiind că sunt expuse în permanență la intemperii, fără altă protecție decât cea oferită de stejarii de stâncă. Astfel, sistemul de creștere respectă ciclurile naturale; vițelul se naște în câmp, fără ajutor, și rămâne lângă mamă între cinci și șapte luni, având ca sursă de hrană alăptarea naturală și păscutul.
         Caii, taurii de luptă și porcii iberici se află în același spațiu cu șeptelul de bovine, iar cel care se ocupă de toate aceste animale, pe care le îngrijește și le gestionează pentru o mai bună utilizare și îngrijire a dehesei, este văcarul din Salamanca („el vaquero charro”), deseori călare. Sunt recunoscute importanța și unicitatea acestor oameni, cărora li s-a adus un omagiu în orașul Salamanca unde, într-una dintre piețele centrale, a fost ridicată o statuie realizată de Venancio Blanco.
         De-a lungul secolelor, s-a produs o selecție naturală în dehesa, iar șeptelul de bovine rezultat este adaptat la condițiile naturale dificile și la utilizarea pășunilor sale și are un instinct matern mai puternic de a-i apăra pe viței de atacurile lupilor și ale vulpilor, precum și un caracter rustic care îi permite să suporte acest tip de sistem de exploatare. Rasa Morucha și încrucișările sale posedă aceste virtuți. Rasa Morucha reprezintă componenta rasială de bază a produsului „Carne de Salamanca”; această rasă s-a format în dehesa din Salamanca, unde, în trecut, era folosită ca animal de tracțiune la muncile câmpului și participa la mici spectacole cu tauri (lupte); de asemenea, aceasta juca un rol semnificativ pentru producția de carne. Cu toate acestea, de-a lungul timpului, a devenit o rasă foarte potrivită pentru producția de carne, date fiind mai ales calitățile sale materne și de creștere. La mijlocul secolului trecut, au fost introduse noi rase, precum rasa Charolais și rasa Limousin, exploatate în aceleași condiții, iar cu trecerea anilor animalele din rasa Morucha și încrucișările lor cu rasa Charolais și cu rasa Limousin sunt cele care au ajuns să fie perfect adaptate la ecosistemul dehesei, reușind să valorifice resursele vegetale și să producă o carne foarte apreciată.
         5.2.   Specificitatea produsului

         Carcasele de „Carne de Salamanca” se caracterizează printr-un grad de ușoară acoperire cu grăsime în exteriorul carcasei și în interiorul cutiei toracice.
         „Carne de Salamanca” are o textură puțin fibroasă, dat fiind că fibrele musculare sunt mai fine. Culoarea cărnii este intensă și strălucitoare, variind între roz și roșu purpuriu. Grăsimea infiltrată pare bine distribuită, fără a forma acumulări, având o culoare care variază de la alb la galben sau crem și care dă savoarea și aromele caracteristice cărnii.
         5.3.   Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

         Cu siguranță, factorii cei mai importanți sunt metodele tradiționale de hrănire, de la laptele matern la pășunile naturale, gestionarea șeptelului de bovine în mediul natural al dehesei din Salamanca, precum și componenta rasială de bază a animalelor, și anume rasa Morucha; toate acestea fac posibilă obținerea unui produs cu o serie de calități specifice, care îl diferențiază de alte tipuri de carne de vită: fibrele musculare sunt mai fine, culoarea și luciul cărnii sunt mai puternice, variind între roz și roșu purpuriu, iar grăsimea este bine distribuită și nu formează acumulări.
         Utilizarea sistemului tradițional de exploatare extensivă timp de zeci de ani a dus la selecționarea unui tip de animal perfect adaptat la dehesa, având următoarele caracteristici:

                     —

                     animale de talie mică până la medie, cu masă corporală mică și cu o capacitate digestivă ridicată, pentru a-și acoperi nevoile de hrană cu pășuni puțin abundente și sărace;

                     —

                     animale cu o musculatură bine dezvoltată, potrivită pentru exercițiul fizic, cu o agilitate și o mobilitate crescute, pentru pășunatul pe suprafețe mari, dat fiind că trebuie să se deplaseze mai mulți kilometri pe zi pentru a se hrăni și a găsi apă;

                     —

                     animale foarte rustice, ceea ce le permite să reziste la condițiile de climă extremă din aria geografică, atât vara, cât și iarna.

               Genetica acestui tip de animal și exercițiul muscular intens pe care îl practică în fiecare zi au ca rezultat o masă musculară cu fibre mai fine decât cele care se regăsesc în mod obișnuit în carnea de vită, ceea ce face carnea mai puțin fibroasă.
         Gradul de acoperire cu grăsime al carcasei este legat de sistemul de exploatare și de gradul înalt de rusticitate și de precocitate în dezvoltarea acestor animale. Aceste animale sunt în continuă mișcare, fapt care împiedică acumularea de grăsime în exces în anumite zone, astfel încât se mișcă mai eficient pe distanțe lungi pentru a găsi hrană. Atunci când hrana este abundentă, animalele pot acumula rezerve, grăsimea infiltrându-se la nivel intramuscular, fără însă a le afecta agilitatea. Toate aceste elemente contribuie la obținerea unei cărni în care grăsimea este bine distribuită și nu formează acumulări, având o culoare care variază de la alb la galben sau crem, în funcție de vârsta la sacrificare.
         Respectarea ciclului natural de alăptare, dat fiind că aceste animale sunt înțărcate mai târziu decât de obicei, și faptul că vițeii rămân în permanență lângă mamele lor în dehesa au ca rezultat faptul că vițeii încep să își completeze dieta pe bază de lapte matern cu resurse din dehesa, în principal cu pășunile de primăvară, care conțin o cantitate mai mare de pigmenți (clorofilă și carotinoide), care îi dau cărnii luciul și culoarea specifice. Acești factori, alături de componenta rasială de bază, care prezintă în mod genetic o carne mai roșie, au ca rezultat o carne cu o culoare mai intensă și mai lucioasă, variind de la roz la roșu purpuriu.
         Creșterea șeptelului de bovine și consumul cărnii acestuia au o legătură strânsă cu această regiune unde, deja în secolul al XV-lea, „Carne de Salamanca” era folosită pentru a plăti renta feudală, având în vedere notorietatea și renumele ei.
         Începând cu mijlocul secolului al XX-lea, a devenit un obicei ca măcelarii și restaurantele din zonă să afișeze cu mândrie, în vitrine, respectiv în meniuri, faptul că au „Carne de Salamanca”, pentru a le arăta clienților că au cele mai bune cărnuri din regiune, care sunt foarte apreciate și cerute de către consumatori.
         Numeroase sunt documentele care confirmă recunoașterea și preferința consumatorilor pentru „Carne de Salamanca”, de exemplu: Luis Carandell, în introducerea la cartea sa „Vivir en Madrid” (1967), scrie următoarele: „M-am născut în Barcelona în 1929 și m-am născut a doua oară în Madrid în 1947 […]. Un oraș în care legumele erau aduse din Valencia, peștele din Bilbao, carnea din Salamanca, vinul din la Mancha și țesăturile din Catalonia”.

            Trimitere la publicarea caietului de sarcini

         [articolul 5 alineatul (7) din Regulamentul (CE) nr. 510/2006]
         http://www.itacyl.es/opencms_wf/opencms/informacion_al_ciudadano/calidad_alimentaria/4_condiciones_DOP/index.html

            (*1)  JO L 93, 31.3.2006, p. 12. Înlocuit de Regulamentul (UE) nr. 1151/2012 privind sistemele din domeniul calității produselor agricole și alimentare.


title: Regulamentul de punere în aplicare (UE) 2018/69 al Comisiei din 16 ianuarie 2018 privind anularea înregistrării indicației geografice protejate „Carne de Morucha de Salamanca” (IGP)

text:
               17.1.2018

               RO

               Jurnalul Oficial al Uniunii Europene

               L 12/22

         REGULAMENTUL DE PUNERE ÎN APLICARE (UE) 2018/69 AL COMISIEI
   din 16 ianuarie 2018
   privind anularea înregistrării indicației geografice protejate „Carne de Morucha de Salamanca” (IGP)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 54 alineatul (1),
   întrucât:

               (1)

               Articolul 7 alineatul (1) din Regulamentul delegat (UE) nr. 664/2014 al Comisiei (2) prevede că procedura stabilită la articolele 49-52 din Regulamentul (UE) nr. 1151/2012 se aplică mutatis mutandis anulării unei înregistrări, astfel cum se menționează la articolul 54 alineatul (1) din regulamentul respectiv.

               (2)

               Conform articolului 50 alineatul (2) din Regulamentul (UE) nr. 1151/2012 coroborat cu articolul 7 alineatul (1) din Regulamentul delegat (UE) nr. 664/2014 al Comisiei, cererea Spaniei de anulare a înregistrării indicației geografice protejate (IGP) „Carne de Morucha de Salamanca” a fost publicată în Jurnalul Oficial al Uniunii Europene
                   (3).

               (3)

               Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Carne de Morucha de Salamanca” (IGP) ar trebui, prin urmare, să fie anulată din Registrul denumirilor de origine protejate și al indicațiilor geografice protejate.

               (4)

               În conformitate cu articolul 54 alineatul (1) ultimul paragraf din Regulamentul (UE) nr. 1151/2012, aceste anulări se adoptă în conformitate cu procedura de examinare menționată la articolul 57 alineatul (2) din regulamentul respectiv.

               (5)

               Măsura prevăzută în prezentul regulament este conformă cu avizul Comitetului pentru politica în domeniul calității produselor agricole,

         ADOPTĂ PREZENTUL REGULAMENT:
   Articolul 1
   Se anulează înregistrarea denumirii „Carne de Morucha de Salamanca” (IGP).
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 16 ianuarie 2018.

            Pentru Comisie

            Președintele

         Jean-Claude JUNCKER

      (1)  JO L 343, 14.12.2012, p. 1.

      (2)  Regulamentul delegat (UE) nr. 664/2014 al Comisiei din 18 decembrie 2013 de completare a Regulamentului (UE) nr. 1151/2012 al Parlamentului European și al Consiliului cu privire la stabilirea simbolurilor Uniunii pentru denumirile de origine protejate, indicațiile geografice protejate și specialitățile tradiționale garantate și cu privire la anumite norme privind sursele, anumite norme procedurale și anumite norme tranzitorii suplimentare (JO L 179, 19.6.2014, p. 17).

      (3)  JO C 201, 24.6.2017, p. 5.


title: Regulamentul de punere în aplicare (UE) 2018/77 al Comisiei din 15 ianuarie 2018 privind clasificarea anumitor mărfuri în Nomenclatura combinată

text:
                  19.1.2018

                  RO

                  Jurnalul Oficial al Uniunii Europene

                  L 14/3

            REGULAMENTUL DE PUNERE ÎN APLICARE (UE) 2018/77 AL COMISIEI
      din 15 ianuarie 2018
      privind clasificarea anumitor mărfuri în Nomenclatura combinată
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
      întrucât:

                  (1)

                  Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.

                  (2)

                  Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror altor nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.

                  (3)

                  În temeiul acestor reguli generale, mărfurile descrise în coloana (1) a tabelului din anexă ar trebui clasificate la codul NC indicat în coloana (2), pe baza motivelor care figurează în coloana (3) a tabelului menționat.

                  (4)

                  Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.

                  (5)

                  Măsurile prevăzute în prezentul regulament sunt conforme cu avizul Comitetului Codului vamal,

            ADOPTĂ PREZENTUL REGULAMENT:
      Articolul 1
      Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului respectiv.
      Articolul 2
      Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.
      Articolul 3
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 15 ianuarie 2018.

               Pentru Comisie,

               Pentru Președinte,

            Stephen QUEST

               Director general

               Direcția Generală Impozitare și Uniune Vamală

         (1)  JO L 269, 10.10.2013, p. 1.

         (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).

         ANEXĂ

                     Descrierea mărfurilor

                     Clasificare
                     (Cod NC)

                     Motive

                     (1)

                     (2)

                     (3)

                     Un articol textil de formă paralelipipedică (denumit „protecție de saltea”), confecționat dintr-un material textil țesut din fibre sintetice (100 % poliester), lavabil, cu dimensiuni de aproximativ 200 × 60 × 8 cm.
                     Articolul are un fermoar pe una dintre laturile lungi, care permite introducerea saltelei.
                     Tot pe una din laturile lungi este cusut un mâner confecționat din material textil.
                     (A se vedea imaginea) (*1)

                     6302 22 90

                     Clasificarea se stabilește pe baza regulilor generale 1 și 6 de interpretare a Nomenclaturii combinate, precum și pe baza textului codurilor NC 6302 , 6302 22  și 6302 22 90 .
                     Articolul este confecționat din material lavabil și are un fermoar care permite scoaterea saltelei în orice moment, deci poate fi spălat [a se vedea, de asemenea, Notele explicative ale Sistemului armonizat (NESA) aferente poziției 6302 , primul paragraf]. În consecință, are caracteristicile obiective și proprietățile lenjeriei de pat.
                     Prin urmare, articolul trebuie clasificat la codul NC 6302 22 90  ca „lenjerie de pat, alta decât cea tricotată sau croșetată, din fibre sintetice”.

            (*1)  Imaginea are un caracter pur informativ.


title: Regulamentul de punere în aplicare (UE) 2018/80 al Comisiei din 18 ianuarie 2018 privind prețul minim de vânzare pentru laptele praf degresat pentru a șaisprezecea invitație parțială de participare la licitație în cadrul procedurii de licitație deschise prin Regulamentul de punere în aplicare (UE) 2016/2080

text:
               19.1.2018

               RO

               Jurnalul Oficial al Uniunii Europene

               L 14/35

         REGULAMENTUL DE PUNERE ÎN APLICARE (UE) 2018/80 AL COMISIEI
   din 18 ianuarie 2018
   privind prețul minim de vânzare pentru laptele praf degresat pentru a șaisprezecea invitație parțială de participare la licitație în cadrul procedurii de licitație deschise prin Regulamentul de punere în aplicare (UE) 2016/2080
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1),
   având în vedere Regulamentul de punere în aplicare (UE) 2016/1240 al Comisiei din 18 mai 2016 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește intervenția publică și ajutorul pentru depozitarea privată (2), în special articolul 32,
   întrucât:

               (1)

               Regulamentul de punere în aplicare (UE) 2016/2080 al Comisiei (3) a deschis vânzările de lapte praf degresat prin procedură de licitație.

               (2)

               Având în vedere ofertele primite pentru a șaisprezecea invitație parțială de participare la licitație, este necesar să se stabilească un preț minim de vânzare.

               (3)

               Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

         ADOPTĂ PREZENTUL REGULAMENT:
   Articolul 1
   În ceea ce privește a șaisprezecea invitație parțială de participare la licitație pentru vânzările de lapte praf degresat în cadrul procedurii de licitație deschise prin Regulamentul de punere în aplicare (UE) 2016/2080, pentru care perioada în care trebuiau depuse oferte s-a încheiat la 16 ianuarie 2018, prețul minim de vânzare este 119,00 EUR/100 kg.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 ianuarie 2018.

            Pentru Comisie,

            Pentru Președinte,

         Jerzy PLEWA

            Director general

            Direcția Generală Agricultură și Dezvoltare Rurală

      (1)  JO L 347, 20.12.2013, p. 671.

      (2)  JO L 206, 30.7.2016, p. 71.

      (3)  Regulamentul de punere în aplicare (UE) 2016/2080 al Comisiei din 25 noiembrie 2016 de deschidere a vânzărilor de lapte praf degresat prin procedură de licitație (JO L 321, 29.11.2016, p. 45).


title: Regulamentul de punere în aplicare (UE) 2018/81 al Comisiei din 16 ianuarie 2018 privind clasificarea anumitor mărfuri în Nomenclatura combinată

text:
                  20.1.2018

                  RO

                  Jurnalul Oficial al Uniunii Europene

                  L 16/1

            REGULAMENTUL DE PUNERE ÎN APLICARE (UE) 2018/81 AL COMISIEI
      din 16 ianuarie 2018
      privind clasificarea anumitor mărfuri în Nomenclatura combinată
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
      întrucât:

                  (1)

                  Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.

                  (2)

                  Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.

                  (3)

                  În temeiul acestor reguli generale, mărfurile descrise în coloana (1) a tabelului din anexă ar trebui clasificate la codul NC indicat în coloana (2), pe baza motivelor care figurează în coloana (3) a tabelului menționat.

                  (4)

                  Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.

                  (5)

                  Măsurile prevăzute în prezentul regulament sunt conforme cu avizul Comitetului Codului vamal,

            ADOPTĂ PREZENTUL REGULAMENT:
      Articolul 1
      Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului respectiv.
      Articolul 2
      Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.
      Articolul 3
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 16 ianuarie 2018.

               Pentru Comisie,

               Pentru Președinte,

            Stephen QUEST

               Director general

               Direcția Generală Impozitare și Uniune Vamală

         (1)  JO L 269, 10.10.2013, p. 1.

         (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).

         ANEXĂ

                     Descrierea mărfurilor

                     Clasificare (Cod NC)

                     Motive

                     (1)

                     (2)

                     (3)

                     Aparat electric de tratare a pielii și de epilare cu tehnologie laser, folosind două lasere cu lungimi de undă diferite (755 nm și 1 064  nm). Aparatul are dimensiuni de aproximativ 104 × 38 × 64 cm și o greutate de 82 kg
                     În ceea ce privește tratamentul pentru care este conceput, acesta include epilarea, tratamentul cosmetic de reîntinerire, tratamentul venelor faciale și al venelor de la picioare, tratamentul pigmentării neregulate (de exemplu, petele provocate de soare) și tratamentul altor leziuni vasculare și de pigmentare benigne.
                     Aparatul este proiectat pentru a fi utilizat atât în saloanele de cosmetică, fără intervenție din partea medicilor, precum și în centre medicale autorizate, sub supravegherea medicilor.
                     A se vedea imaginea (*1).

                     8543 70 90

                     Clasificarea se stabilește pe baza regulilor generale 1 și 6 de interpretare a Nomenclaturii combinate, precum și pe baza textului codurilor NC 8543 , 8543 70  și 8543 70 90 .
                     Dat fiind că aparatul permite în principal ameliorări estetice, poate fi manipulat în afara unui cadru medical (într-un salon de cosmetică) și fără intervenția unui medic, indică faptul că aparatul nu este destinat unor scopuri medicale. De asemenea, aparatul poate fi folosit la tratamentul uneia sau al mai multor afecțiuni, însă acest tratament poate fi realizat și în afara unui cadru medical; prin urmare, nu există suficiente indicii de natură să stabilească că aparatul este destinat unor scopuri medicale (a se vedea cauza C-547/13, Oliver Medical, ECLI:EU:C:2015:139). Clasificarea la poziția 9018  ca aparat utilizat în medicină este, prin urmare, exclusă.
                     În consecință, aparatul trebuie clasificat la codul NC 8543 70 90 , drept aparat electric cu funcție proprie, nedenumit și necuprins în altă parte în capitolul 85.

            (*1)  Imaginea are un caracter pur informativ.


title: Regulamentul de punere în aplicare (UE) 2018/82 al Comisiei din 19 ianuarie 2018 de rectificare a Regulamentului (CE) nr. 891/2009 privind deschiderea și gestionarea anumitor contingente tarifare comunitare în sectorul zahărului

text:
               20.1.2018

               RO

               Jurnalul Oficial al Uniunii Europene

               L 16/4

         REGULAMENTUL DE PUNERE ÎN APLICARE (UE) 2018/82 AL COMISIEI
   din 19 ianuarie 2018
   de rectificare a Regulamentului (CE) nr. 891/2009 privind deschiderea și gestionarea anumitor contingente tarifare comunitare în sectorul zahărului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 187,
   întrucât:

               (1)

               Regulamentul de punere în aplicare (UE) 2017/1085 al Comisiei (2) a modificat partea I din anexa I la Regulamentul (CE) nr. 891/2009 (3) în conformitate cu Acordul sub forma unui schimb de scrisori dintre Uniunea Europeană și Republica Federativă a Braziliei, în temeiul articolului XXIV alineatul (6) și al articolului XXVIII din Acordul General pentru Tarife și Comerț (GATT) 1994, referitor la modificarea concesiilor din lista de angajamente a Republicii Croația în cursul procesului său de aderare la Uniunea Europeană (4) (denumit în continuare „acordul”), majorând alocarea pentru Brazilia. Alocarea suplimentară se ridică la 19 500 de tone pentru anul de comercializare 2016/2017 și la 78 000 de tone pentru fiecare an de comercializare, începând cu 2017/2018 și până în 2022/2023. Pentru anul de comercializare 2023/2024, alocarea suplimentară se ridică la 58 500 de tone. Alocarea suplimentară este gestionată prin două noi numere de ordine, 09.4329 și 09.4330, care au o altă rată aplicabilă în cadrul contingentului în comparație cu volumul alocat anterior cu numărul de ordine 09.4318 pentru originea Brazilia.

               (2)

               Din greșeală, cele două noi numere de ordine și ratele aplicabile în cadrul contingentului pentru contingentul Braziliei nu au fost adăugate în partea dispozitivă a Regulamentului (CE) nr. 891/2009, deși tot zahărul din contingentul respectiv trebuie să îndeplinească aceleași condiții, în special în ceea ce privește cererile de licențe de import și certificatele de origine. Prin urmare, este necesară rectificarea acestor erori prin introducerea celor două noi numere de ordine și a ratelor aplicabile în cadrul contingentului în partea dispozitivă a Regulamentului (CE) nr. 891/2009.

               (3)

               Prin urmare, Regulamentul (CE) nr. 891/2009 ar trebui rectificat în consecință.

               (4)

               Din motive de securitate juridică în ceea ce privește drepturile și obligațiile tuturor operatorilor cu privire la majorarea alocării pentru Brazilia de la introducerea acesteia, prezentul regulament ar trebui să se aplice retroactiv de la data intrării în vigoare a acordului.

               (5)

               Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

         ADOPTĂ PREZENTUL REGULAMENT:
   Articolul 1
   Regulamentul (CE) nr. 891/2009 se rectifică după cum urmează:

               1.

               La articolul 6, litera (a) se înlocuiește cu următorul text:

                           „(a)

                           în căsuța 8, țara de origine.
                           În cazul zahărului concesii CXL cu numerele de ordine 09.4317, 09.4318, 09.4319, 09.4321, 09.4329 și 09.4330 și al zahărului din Balcani, mențiunea „da” în căsuța 8 trebuie bifată cu un X. Licențele de import respective dau naștere unei obligații de import din țara specificată;”.

               2.

               La articolul 7, alineatul (3) se înlocuiește cu următorul text:
               „(3)   În cazul zahărului concesii CXL cu numerele de ordine 09.4317, 09.4318, 09.4319, 09.4320, 09.4329 și 09.4330, cererile de licențe de import sunt însoțite de angajamentul solicitantului de a rafina cantitățile de zahăr în cauză înainte de sfârșitul celei de-a treia luni următoare celei în care expiră licența de import respectivă.”

               3.

               Articolul 10 se înlocuiește cu următorul text:
               „Articolul 10
               Punerea în liberă circulație
               În conformitate cu dispozițiile articolelor 55-65 din Regulamentul (CEE) nr. 2454/93, punerea în liberă circulație în cazul contingentelor de zahăr concesii CXL cu numerele de ordine 09.4317, 09.4318, 09.4319, 09.4321, 09.4329 și 09.4330 este condiționată de prezentarea unui certificat de origine eliberat de autoritățile competente din țara terță în cauză.
               În cazul zahărului concesii CXL cu numerele de ordine 09.4317, 09.4318, 09.4319, 09.4320, 09.4329 și 09.4330, dacă rezultatul verificării polarimetrice a zahărului brut importat nu este de 96 de grade, taxa de 98 EUR, 11 EUR, respectiv 54 EUR per tonă este, după caz, mărită sau redusă cu 0,14 % per a zecea parte dintr-un grad de diferențiere constatat.”

         Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   Se aplică începând cu 1 iulie 2017.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 ianuarie 2018.

            Pentru Comisie

            Președintele

         Jean-Claude JUNCKER

      (1)  JO L 347, 20.12.2013, p. 671.

      (2)  Regulamentul de punere în aplicare (UE) 2017/1085 al Comisiei din 19 iunie 2017 de modificare a Regulamentului (CE) nr. 891/2009 privind deschiderea și gestionarea anumitor contingente tarifare comunitare în sectorul zahărului (JO L 156, 20.6.2017, p. 19).

      (3)  Regulamentul (CE) nr. 891/2009 al Comisiei din 25 septembrie 2009 privind deschiderea și gestionarea anumitor contingente tarifare comunitare în sectorul zahărului (JO L 254, 26.9.2009, p. 82).

      (4)  JO L 108, 26.4.2017, p. 3.


title: Regulamentul de punere în aplicare (UE) 2018/83 al Comisiei din 19 ianuarie 2018 de modificare a anexei I la Regulamentul (UE) nr. 605/2010 în ceea ce privește lista de țări terțe sau părți ale acestora din care este autorizată introducerea în Uniunea Europeană a transporturilor de lapte crud, produse lactate, colostru și produse pe bază de colostru (Text cu relevanță pentru SEE. )

text:
               20.1.2018

               RO

               Jurnalul Oficial al Uniunii Europene

               L 16/6

         REGULAMENTUL DE PUNERE ÎN APLICARE (UE) 2018/83 AL COMISIEI
   din 19 ianuarie 2018
   de modificare a anexei I la Regulamentul (UE) nr. 605/2010 în ceea ce privește lista de țări terțe sau părți ale acestora din care este autorizată introducerea în Uniunea Europeană a transporturilor de lapte crud, produse lactate, colostru și produse pe bază de colostru
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special articolul 8 teza introductivă, articolul 8 punctul 1 primul paragraf și punctul 4 primul paragraf, precum și articolul 9 alineatul (4),
   având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (2), în special articolul 11 alineatul (1),
   întrucât:

               (1)

               Regulamentul (UE) nr. 605/2010 al Comisiei (3) stabilește condițiile de sănătate publică și sănătate animală precum și cerințele de certificare pentru introducerea în Uniunea Europeană a transporturilor de lapte crud, produse lactate, colostru și produse pe bază de colostru, precum și lista țărilor terțe din care este autorizată introducerea în Uniune a unor astfel de transporturi.

               (2)

               Anexa I la Regulamentul (UE) nr. 605/2010 stabilește o listă de țări terțe sau părți ale acestora din care este autorizată introducerea în Uniunea Europeană a transporturilor de lapte crud, produse lactate, colostru și produse pe bază de colostru și indică tipul de tratament necesar pentru astfel de mărfuri. Articolul 4 din Regulamentul (UE) nr. 605/2010 prevede că statele membre autorizează importurile de produse lactate derivate din lapte crud de vacă, oaie, capră, bivoliță sau, în cazul în care se autorizează în mod expres, de dromader din specia Camelus dromedarius provenind din țări terțe sau din părți ale acestora expuse riscului de febră aftoasă, care sunt menționate în coloana C din anexa respectivă, cu condiția ca aceste produse lactate să fi fost supuse sau să fi fost produse din lapte crud care a fost supus unui tratament, astfel cum este menționat la articolul respectiv.

               (3)

               Emiratul Abu Dhabi din Emiratele Arabe Unite, care este o țară terță nemenționată de către Organizația Mondială pentru sănătate animală ca fiind indemnă de febră aftoasă, și-a manifestat interesul de a exporta în Uniune produse lactate obținute din lapte crud provenind de la dromader după un tratament fizic sau chimic, în conformitate cu articolul 4 din Regulamentul (UE) nr. 605/2010.

               (4)

               Autorizația de a exporta produse din lapte de dromader a fost deja acordată Emiratului Dubai prin Regulamentul de punere în aplicare (UE) nr. 300/2013 al Comisiei (4). Sistemele de control instituite în Abu Dhabi sunt identice celor instituite în Dubai. Emiratul Abu Dhabi a trimis serviciului de inspecție al Comisiei informații relevante privind sistemele și controalele existente pentru fabricarea produselor din lapte de dromader.

               (5)

               Pe baza informațiilor respective, se poate concluziona că Emiratul Abu Dhabi poate furniza garanțiile necesare pentru a asigura că produsele lactate fabricate în Emiratul Abu Dhabi din lapte crud de dromader sunt în conformitate cu cerințele privind sănătatea animalelor și sănătatea publică aplicabile importurilor în Uniune de produse lactate din țări terțe sau părți ale acestora expuse riscului de febră aftoasă enumerate în coloana C din anexa I la Regulamentul (UE) nr. 605/2010.

               (6)

               Pentru a autoriza importurile în Uniune de produse lactate fabricate din lapte de dromader din anumite părți ale teritoriului Emiratelor Arabe Unite, Emiratul Abu Dhabi ar trebui adăugat pe lista de țări terțe sau părți ale acestora menționată în anexa I la Regulamentul (UE) nr. 605/2010, cu precizarea că autorizația prevăzută în coloana C din lista respectivă se aplică numai produselor lactate fabricate din laptele speciei respective.

               (7)

               Muntenegrul a solicitat Comisiei autorizarea exportului de lapte crud, produse lactate, colostru și produse pe bază de colostru către Uniune. Muntenegrul este o țară terță inclusă pe lista Organizației Mondiale pentru sănătate animală ca fiind indemnă de febră aftoasă (FA) fără vaccinare.

               (8)

               Comisia a efectuat controale veterinare în Muntenegru. Rezultatele acestor controale au indicat anumite deficiențe, în special în ceea ce privește problemele de sănătate publică în unități. Autoritățile competente din Muntenegru sunt pe cale de a remedia aceste deficiențe.

               (9)

               Cu toate acestea, pe baza situației favorabile a sănătății animale în ceea ce privește FA din Muntenegru, este adecvat ca Muntenegrul să fie adăugat în coloana A din anexa I la Regulamentul (UE) nr. 605/2010. Această adăugare pe lista din anexa I nu trebuie să aducă atingere obligațiilor care decurg din alte dispoziții ale legislației Uniunii cu privire la importurile în Uniune și introducerea pe piața Uniunii a produselor de origine animală, în special cele legate de întocmirea listei de unități în temeiul articolului 12 din Regulamentul (CE) nr. 854/2004.

               (10)

               Prin urmare, Regulamentul (UE) nr. 605/2010 ar trebui modificat în consecință.

               (11)

               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

         ADOPTĂ PREZENTUL REGULAMENT:
   Articolul 1
   Tabelul prezentat în anexa I la Regulamentul (UE) nr. 605/2010 se modifică după cum urmează:

               (a)

               Rubrica referitoare la Emiratele Arabe Unite se înlocuiește cu următorul text:

                           „AE

                           Emiratele Abu Dhabi și Dubai din Emiratele Arabe Unite (1)

                           0

                           0

                           + (2)”

               (b)

               După rubrica referitoare la Maroc se introduce următoarea rubrică:

                           „ME

                           Muntenegru

                           +

                           +

                           +”

         Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 ianuarie 2018.

            Pentru Comisie

            Președintele

         Jean-Claude JUNCKER

      (1)  JO L 18, 23.1.2003, p. 11.

      (2)  JO L 139, 30.4.2004, p. 206.

      (3)  Regulamentul (UE) nr. 605/2010 al Comisiei din 2 iulie 2010 de stabilire a condițiilor de sănătate animală și sănătate publică și de certificare veterinară pentru introducerea în Uniunea Europeană a laptelui crud, a produselor lactate, a colostrului și a produselor pe bază de colostru destinate consumului uman (JO L 175, 10.7.2010, p. 1).

      (4)  Regulamentul de punere în aplicare (UE) nr. 300/2013 al Comisiei din 27 martie 2013 de modificare a Regulamentului (UE) nr. 605/2010 de stabilire a condițiilor de sănătate animală și sănătate publică și de certificare veterinară pentru introducerea în Uniunea Europeană a laptelui crud și a produselor lactate destinate consumului uman (JO L 90, 28.3.2013, p. 71).


title: Regulamentul de punere în aplicare (UE) 2018/84 al Comisiei din 19 ianuarie 2018 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active clorpirifos, clorpirifos-metil, clotianidin, compuși de cupru, dimoxistrobin, mancozeb, mecoprop-p, metiram, oxamil, petoxamid, propiconazol, propineb, propizamid, piraclostrobin și zoxamid (Text cu relevanță pentru SEE. )

text:
               20.1.2018

               RO

               Jurnalul Oficial al Uniunii Europene

               L 16/8

         REGULAMENTUL DE PUNERE ÎN APLICARE (UE) 2018/84 AL COMISIEI
   din 19 ianuarie 2018
   de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active clorpirifos, clorpirifos-metil, clotianidin, compuși de cupru, dimoxistrobin, mancozeb, mecoprop-p, metiram, oxamil, petoxamid, propiconazol, propineb, propizamid, piraclostrobin și zoxamid
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 17 primul paragraf,
   întrucât:

               (1)

               Partea A din anexa la Regulamentul de punere în aplicare (UE) nr. 540/2011 al Comisiei (2) stabilește substanțele active considerate a fi fost aprobate în temeiul Regulamentului (CE) nr. 1107/2009.

               (2)

               Perioadele de aprobare a substanțelor active mecoprop-p, propiconazol, propineb, propizamid, piraclostrobin și zoxamid au fost prelungite cel mai recent prin Regulamentul de punere în aplicare (UE) 2016/2016 al Comisiei (3). Perioadele de aprobare a acestor substanțe vor expira la 31 ianuarie 2018.

               (3)

               Perioadele de aprobare a substanțelor active clorpirifos, clorpirifos-metil, mancozeb și metiram au fost prelungite prin Regulamentul de punere în aplicare (UE) nr. 762/2013 al Comisiei (4). Perioadele de aprobare a acestor substanțe vor expira la 31 ianuarie 2018.

               (4)

               Perioadele de aprobare a substanțelor active clotianidin, dimoxistrobin, oxamil și petoxamid au fost prelungite prin Regulamentul de punere în aplicare (UE) nr. 1136/2013 al Comisiei (5). Perioadele de aprobare a acestor substanțe vor expira la 31 ianuarie 2018.

               (5)

               Perioada de aprobare a substanței active compuși de cupru a fost prelungită prin Regulamentul de punere în aplicare (UE) nr. 85/2014 al Comisiei (6). Perioada de aprobare a acestei substanțe active va expira la 31 ianuarie 2018.

               (6)

               Cererile de reînnoire a aprobării substanțelor menționate la considerentele 2-5 au fost prezentate în conformitate cu Regulamentul de punere în aplicare (UE) nr. 844/2012 al Comisiei (7).

               (7)

               Din cauza faptului că evaluarea substanțelor a fost amânată din motive independente de voința solicitanților, este posibil ca aprobările acestor substanțe active să expire înainte de adoptarea unei decizii privind reînnoirea lor. Prin urmare, este necesar să se prelungească perioadele lor de aprobare.

               (8)

               Având în vedere scopul articolului 17 primul paragraf din Regulamentul (CE) nr. 1107/2009, în ceea ce privește cazurile în care Comisia va adopta un regulament care prevede că aprobarea unei substanțe active menționate în anexa la prezentul regulament nu este reînnoită deoarece nu sunt îndeplinite criteriile de aprobare, Comisia va stabili ca dată de expirare fie data prevăzută înainte de intrarea în vigoare a prezentului regulament, fie data intrării în vigoare a regulamentului care prevede că aprobarea substanței active nu este reînnoită, fiind aplicată data care survine mai târziu. În ceea ce privește cazurile în care Comisia va adopta un regulament privind reînnoirea aprobării unei substanțe active menționate în anexa la prezentul regulament, Comisia va depune eforturi pentru a stabili, în funcție de circumstanțe, cea mai timpurie dată posibilă de punere în aplicare.

               (9)

               Ținând seama de faptul că aprobările substanțelor active expiră la 31 ianuarie 2018, prezentul regulament ar trebui să intre în vigoare cât mai curând posibil.

               (10)

               Prin urmare, Regulamentul de punere în aplicare (UE) nr. 540/2011 ar trebui modificat în consecință.

               (11)

               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

         ADOPTĂ PREZENTUL REGULAMENT:
   Articolul 1
   Partea A din anexa la Regulamentul de punere în aplicare (UE) nr. 540/2011 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 ianuarie 2018.

            Pentru Comisie

            Președintele

         Jean-Claude JUNCKER

      (1)  JO L 309, 24.11.2009, p. 1.

      (2)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active autorizate (JO L 153, 11.6.2011, p. 1).

      (3)  Regulamentul de punere în aplicare (UE) 2016/2016 al Comisiei din 17 noiembrie 2016 de modificare a Regulamentului [de punere în aplicare] (UE) nr. 540/2011 în ceea ce privește prelungirea perioadelor de aprobare a substanțelor active acetamiprid, acid benzoic, flazasulfuron, mecoprop-P, mepanipirim, mezosulfuron, propineb, propoxicarbazon, propizamid, propiconazol, Pseudomonas chlororaphis tulpina: MA 342, piraclostrobin, quinoxifen, tiacloprid, tiram, ziram și zoxamid (JO L 312, 18.11.2016, p. 21).

      (4)  Regulamentul de punere în aplicare (UE) nr. 762/2013 al Comisiei din 7 august 2013 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de autorizare a substanțelor active clorpirifos, clorpirifos-metil, mancozeb, maneb, MCPA, MCPB și metiram (JO L 213, 8.8.2013, p. 14).

      (5)  Regulamentul de punere în aplicare (UE) nr. 1136/2013 al Comisiei din 12 noiembrie 2013 de modificare a anexei la Regulamentul de punere în aplicare (UE) nr. 540/2011 în vederea prelungirii perioadelor de autorizare ale substanțelor active clotianidin, dimoxistrobin, oxamil și petoxamid (JO L 302, 13.11.2013, p. 34).

      (6)  Regulamentul de punere în aplicare (UE) nr. 85/2014 al Comisiei din 30 ianuarie 2014 de modificare a Regulamentului de punere în aplicare (UE) nr. 540/2011 în ceea ce privește prelungirea perioadei de aprobare a substanței active compuși de cupru (JO L 28, 31.1.2014, p. 34).

      (7)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).

      ANEXĂ
      Partea A din anexa la Regulamentul de punere în aplicare (UE) nr. 540/2011 se modifică după cum urmează:

                  1.

                  în a șasea coloană, „Expirarea aprobării”, la rândul 54, „Propineb”, data se înlocuiește cu „31 ianuarie 2019”;

                  2.

                  în a șasea coloană, „Expirarea aprobării”, la rândul 55, „Propizamid”, data se înlocuiește cu „31 ianuarie 2019”;

                  3.

                  în a șasea coloană, „Expirarea aprobării”, la rândul 57, „Mecoprop-P”, data se înlocuiește cu „31 ianuarie 2019”;

                  4.

                  în a șasea coloană, „Expirarea aprobării”, la rândul 58, „Propiconazol”, data se înlocuiește cu „31 ianuarie 2019”;

                  5.

                  în a șasea coloană, „Expirarea aprobării”, la rândul 77, „Zoxamid”, data se înlocuiește cu „31 ianuarie 2019”;

                  6.

                  în a șasea coloană, „Expirarea aprobării”, la rândul 81, „Piraclostrobin”, data se înlocuiește cu „31 ianuarie 2019”;

                  7.

                  în a șasea coloană, „Expirarea aprobării”, la rândul 111, „Clorpirifos”, data se înlocuiește cu „31 ianuarie 2019”;

                  8.

                  în a șasea coloană, „Expirarea aprobării”, la rândul 112, „Clorpirifos-metil”, data se înlocuiește cu „31 ianuarie 2019”;

                  9.

                  în a șasea coloană, „Expirarea aprobării”, la rândul 114, „Mancozeb”, data se înlocuiește cu „31 ianuarie 2019”;

                  10.

                  în a șasea coloană, „Expirarea aprobării”, la rândul 115, „Metiram”, data se înlocuiește cu „31 ianuarie 2019”;

                  11.

                  în a șasea coloană, „Expirarea aprobării”, la rândul 116, „Oxamil”, data se înlocuiește cu „31 ianuarie 2019”;

                  12.

                  în a șasea coloană, „Expirarea aprobării”, la rândul 121, „Clotianidin”, data se înlocuiește cu „31 ianuarie 2019”;

                  13.

                  în a șasea coloană, „Expirarea aprobării”, la rândul 122, „Petoxamid”, data se înlocuiește cu „31 ianuarie 2019”;

                  14.

                  în a șasea coloană, „Expirarea aprobării”, la rândul 128, „Dimoxistrobin”, data se înlocuiește cu „31 ianuarie 2019”;

                  15.

                  în a șasea coloană, „Expirarea aprobării”, la rândul 277, „Compuși de cupru”, data se înlocuiește cu „31 ianuarie 2019”.